Nr. ................/.............................2025

**REFERAT DE APROBARE**

a

***Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, dedicat persoanelor fizice***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru aprobarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, dedicat persoanelor fizice.***

**Baza legală a proiectului de ordin supus aprobării** o constituie prevederile articolului 12, alin. (2) din Ordonanţa de urgenţă a Guvernului nr. 41/2005 pentru instituirea unor măsuri în domeniul gestionării investiţiilor finanţate din Planul naţional de redresare şi rezilienţă şi din fonduri publice naţionale, prevederile art. 12 alin. (4) din Ordonanţa de urgenţă a Guvernului nr.115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, precum și ale art. 13 alin.(1) și (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

În 19 august 2025 a fost adoptată Ordonanța de urgență a Guvernului nr. 41/2025 pentru instituirea unor măsuri în domeniul gestionării investițiilor finanțate din Planul național de redresare și reziliență și din fonduri publice naționale, act normativ prin care se instituie o serie de reglementări cu caracter temporar, menite să asigure un cadru unitar și coerent pentru utilizarea resurselor financiare disponibile. Ordonanța prevede, prin articolul 12, suspendarea tuturor procedurilor aflate în derulare sau programate pentru perioada cuprinsă între intrarea în vigoare a actului normativ și data de 31 decembrie 2025, în ceea ce privește evaluarea și lansarea proiectelor și programelor derulate prin AFM.

Totodată, ordonanța de urgență a Guvernului instituie o derogare punctuală, conferind Ministerului Mediului, Apelor și Pădurilor atribuția de a dispune lansarea, prin AFM, a unui program destinat exclusiv persoanelor fizice, având ca obiectiv reducerea emisiilor de gaze cu efect de seră în transporturi, prin stimularea achiziției de vehicule rutiere nepoluante și eficiente din punct de vedere energetic. Această derogare are un caracter limitat și este susținută prin alocarea unui plafon financiar de 200 de milioane de lei, urmând a fi pusă în aplicare prin ordin de ministru.

*„****(1)*** *Începând cu data intrării în vigoare a prezentei ordonanţe de urgenţă şi până la data de 31 decembrie 2025 se suspendă toate procedurile privind evaluarea proiectelor şi programelor, precum şi toate proiectele şi programele care urmau să fie lansate în acest interval la Administraţia Fondului pentru Mediu.*

***(2)*** *Prin excepţie de la prevederile alin. (1), se autorizează Ministerul Mediului, Apelor şi Pădurilor să asigure lansarea prin Administraţia Fondului pentru Mediu a unui nou program pentru persoane fizice pentru reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, pentru perioada 2025-2030, în limita a 200 de milioane de lei, aprobat prin ordin al ministrului mediului, apelor şi pădurilor, cu publicare în Monitorul Oficial al României, Partea I.”*

În consecință, AFM are obligația să suspende aplicarea Ordinului nr. 1.231/2025, publicat în Monitorul Oficial al României, Partea I, nr. 364 din 24 aprilie 2025, prin care a fost aprobat ghidul de finanțare aferent ***Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic 2025-2030***.

În vederea implementării dispozițiilor ordonanței de urgență, AFM a avut în vedere elaborarea unui nou ghid de finanțare, dedicat exclusiv persoanelor fizice, în concordanță cu solicitările Ministerului Mediului, Apelor și Pădurilor. În cadrul acestuia, regulile și mecanismele de finanțare rămân similare celor prevăzute anterior, diferența fiind limitarea categoriilor de solicitanți eligibili la **persoane fizice**, precum și ajustarea cuantumului ecotichetului pentru achiziția de autovehicule electrice. Astfel, valoarea finanțării acordate pentru achiziționarea unui autovehicul electric a fost stabilită la **18.500 lei**, în timp ce valorile celorlalte tipuri de ecotichete rămân neschimbate.

Totodată, având în vedere că mecanismul de validare a dealerilor nu a suferit modificări, Lista producătorilor validați,aprobatăîn cadrul Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante și eficiente din punct de vedere energetic 2025–2030, va fi valabilă și în cadrul Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante și eficiente din punct de vedere energetic, dedicat persoanelor fizice, cu condiția încheierii de către producătorii validați a contractelor de participare cu AFM, în condițiile noului Program.

Astfel, prin ghidul de finanțare a fost reglementată preluarea listei cu producătorii validați în cadrul Programului suspendat, această urmând a fi valabilă și în cadrul noului program.

Ghidul de finanțare în forma prezentată a fost avizat în ședința Comitetului Director al Administrației Fondului pentru Mediu din 21.08.2025***.***

Pentru motivele invocate, vă transmitem alăturat, în vederea avizării și aprobării, ***proiectul de ordin pentru aprobarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, dedicat persoanelor fizice.***

**PREȘEDINTE,**

**Florin BĂNICĂ**